《汉铙歌十八曲 其六 战城南》
明代·王世贞

战城南，城南壁。黑云压，我城北。伏兵捣我东，游骑抄我西，使我不得休息。

黄埃合匝，日为青，天模糊。钲鼓发，乱欢呼。敌骑敛，飙迅驱。

树若荠，草为枯。啼者何，父收子，妻问夫。戈甲委积，血淹头颅。

家家招魂入，队队自哀謼。告主将，主将若不知。生为边陲士，野葬复何悲。

釜中食，午未炊。惜其仓皇遂长诀，焉得一饱为。野风骚屑魂依之。

曷不睹主将，高牙大纛坐城中。生当封彻侯，死当庙食无穷。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。